钦定古今图书集成/明伦汇编/宫闱典/第023卷 > 《庆元上皇太后尊号乐章七首》同前
## 钦定古今图书集成/明伦汇编/宫闱典/第023卷 > 《庆元上皇太后尊号乐章七首》同前

寿慈宫册宝入门

新庭靖安，“祖后燕怡。有开圣谋，累崇天基。典章文明，
声容葳蕤。御于邦家，曰寿曰慈。”

册宝升殿

三礼崇容，八銮警卫。有来辰仪，阐徽《妫汭》。璇宫肃雍，
藻景澄霁。文子文孙，本支百世。

册宝诣宫门

尧门叠瑞，姒幄齐辉。重坤靖夷，丽册华徽。天子仁圣，
礼文弗违。福寿康宁，同燕层闱。

皇太后出阁升坐

文母曼寿，载锡之光。总集瑞命，宜君宜王。惠以仁显，
慈以德彰。保佑子孙，受福无疆。

册宝诣读册宝位

华鸾编玉，文螭液金。颂德摛英，扬徽嗣音。紫幄天开，
翠华日临。岁岁年年，如周太任。

皇太后降坐归阁

宋有明德，天保佑之。以寿继寿，以慈广慈。声文昭宣，
福祉茂绥。神孙之休，燕及华夷。

寿康册宝入门，《正安》

《大安》耽耽，兴庆崇崇。维皇之尊，与天比隆。非心闲燕，
文命延鸿。欲报之恩，礼缛仪丰。